Рәшиҙә Ғизәтуллина, Бөрйән районы: Вирус ҡайғыһы юҡ. Уттай эш мәле. Участканы таҙартаһы, матурлайһы бар. Ейәнсәрем Арина балалар баҡсаһына йөрөмәгәс, был көндәрҙә Лилиә Мусинаның әлифбаһына тотондоҡ. Бик уңайлы төҙөлгән дәреслек! Хәрефтәр, һүҙҙәр генә өҫтөндә тапанып торолмай, шунда уҡ оҫта ҡулланылған текстар биреме аша көн дә бер әкиәт уҡырға эшкинә бала! Бөгөн шулай, «Торна менән төлкө» әкиәтенә юлыҡтыҡ. «Өләсәй, ә нимәштәп улар ҡунаҡҡа йөрөшкән? Нимәштәп маска кеймәгәндәр? Ә беҙҙә карантин ивет? Ә уларға нимәштәп юҡ карантин?» — тигән һорауҙар яуҙыра-яуҙыра, уҡып сыҡты бала ҙур ғына тексты! Был әлифба ярҙамында күпме һүҙлек запасы арттырҙыҡ, уларҙың мәғәнәһен,ҡулланылышын оттоҡ, грамматик күнекмәләр алдыҡ. Йәнһүрәт ҡарауҙан башҡа ҡыҙыҡ тапмаған бала яратып китте бит был шөғөлдө. Рәхмәт авторға — башҡорт теленә өйрәтер өсөн бик ҡулайлы әлифба төҙөгән! Табығыҙ, ҡулланығыҙ был әсбапты, үкенмәҫһегеҙ!